PMIndiaData/PMIndiaSum huggingface dataset:
उत्तर प्रदेशातील औरीया येथे रस्ते अपघातात प्राण गमावलेल्यांच्या कुटुंबियांना पंतप्रधानांकडून आर्थिक मदत

उत्तरप्रदेशात औरीया येथे रस्ते अपघातात जीव गमावलेल्या मजुरांच्या कुटुंबियांना पंतप्रधान नरेंद्र मोदी यांनी प्रत्येकी 2 लाख रुपयांचे सानुग्रह अनुदान जाहीर केले आहे. पंतप्रधान राष्ट्रीय मदतनिधी मधून हे अर्थसाह्य दिले जाणार आहे. या अपघातात जखमी झालेल्या व्यक्तींना प्रत्येकी 50,000 रुपयांची मदतही पंतप्रधानांनी मंजूर केली आहे.
पंतप्रधान मोदी आणि मालदीवचे राष्ट्रपती यांच्यात दूरध्वनीवरुन चर्चा

पंतप्रधान नरेंद्र मोदी यांनी आज मालदीवचे राष्ट्राध्यक्ष इब्राहीम मोहम्मद सोलिह यांच्याशी दूरध्वनी वरुन चर्चा केली. दोन्ही नेत्यांनी आपापल्या देशात कोविड-19 चा प्रादुर्भाव आणि त्यावर सुरु असलेल्या उपाययोजनांची एकमेकांना माहिती दिली. कोविडचा सामना करण्यासाठी सार्क देशांदरम्यान समन्वयाने प्रयत्न करण्याबद्दल जी सहमती झाली होती, त्यानुसार अंमलबजावणी होत असल्याबद्दल उभय नेत्यांनी समाधान व्यक्त केले. मालदीव येथे पाठवण्यात आलेले डॉक्टरांचे पथक आणि आवश्यक ती औषधे मालदीवला या संकटातून बाहेर काढण्यात महत्वाचे योगदान देत आहेत, याबद्दल पंतप्रधान मोदी यांनी संतोष व्यक्त केला आहे. मालदीवसारख्या पर्यटनावर मुख्यत्वे अवलंबून असलेल्या देशाच्या अर्थव्यवस्थेवर या आजारामुळे आलेले संकट अत्यंत आव्हानात्मक आहे, हे लक्षात घेत, मालदीवमध्ये या आजाराचा प्रादुर्भाव रोखण्यासाठी भारत सर्व प्रकारचे सहकार्य करेल, असे आश्वासन मोदी यांनी सोलीह यांना दिले. या आजारामुळे उद्भवलेल्या संकटावर मात करण्यासाठी दोन्ही देशातील अधिकारी एकमेकांच्या सातत्याने संपर्कात राहतील आणि इतर सर्व बाबतीत सहकार्य करतील, यावर या चर्चेत सहमती झाली.
अंधांचा  टी – 20 क्रिकेट विश्वचषक जिंकल्याबद्दल पंतप्रधान नरेंद्र मोदी यांनी केले भारतीय संघाचे अभिनंदन

अंधांचा टी ट्वेंटी क्रिकेट विश्वचषक जिंकल्याबद्दल पंतप्रधान नरेंद्र मोदी यांनी भारतीय संघाचे अभिनंदन केले आहे. भारतीय संघाचे अभिनंदन करताना पंतप्रधानांनी भारतीय दिव्यांग क्रिकेट परिषदेचे (डिफरंटली एबल्ड क्रिकेट कौन्सिल ऑफ इंडिया) ट्विट, आपल्या ट्विटर खात्यावरून शेअर केले आहे. पंतप्रधानांचा ट्विटर संदेश; “आपल्या या खेळाडूंचा संपूर्ण भारताला अभिमान आहे. आपण अंधांचा टी ट्वेंटी विश्‍वचषक जिंकल्याचा मला प्रचंड आनंद झाला आहे. या विजयाबद्दल आपल्या संघाचे अभिनंदन आणि त्यांच्या भावी वाटचालीसाठी त्यांना शुभेच्छा.”
2017 च्या आयपीएस प्रशिक्षणार्थींनी घेतली पंतप्रधानांची भे

भारतीय पोलीस सेवेच्या 2017च्या तुकडीतील सुमारे 100 प्रशिक्षणार्थींनी आज पंतप्रधान नरेंद्र मोदी यांची भेट घेतली. प्रशिक्षणार्थींशी संवाद साधतांना पंतप्रधानांनी समर्पितपणे काम करण्याची वृत्ती, विविध भूमिका आणि जबाबदाऱ्या योग्य रितीने पार पाडण्याच्या महत्वावर भर दिला. आपले कर्तव्य बजावताना आपल्या प्राणांचे बलिदान देणाऱ्या सुमारे 33 हजार पोलीस कर्मचाऱ्यांच्या त्यागाची आठवण पंतप्रधानांनी यावेळी काढली. सुशासन, शिस्त आणि वर्तन, महिला सक्षमीकरण आणि न्याय वैद्यक शास्त्र यासारख्या विषयांवर यावेळी चर्चा झाली.
परीक्षा पे चर्चा’ बाबत लोकांमध्ये असलेल्या उत्साहाची पंतप्रधानांनी केली प्रशंसा

पंतप्रधान नरेंद्र मोदी यांनी यंदाच्या परीक्षा पे चर्चा' साठी मौल्यवान सूचना आणि अनुभव सामायिक करत, यासंदर्भात लाखो लोकांनी दाखवलेल्या उत्साहाचे कौतुक केले आहे . परीक्षा पे चर्चा' मध्ये योगदान दिलेल्या विद्यार्थी, पालक आणि शिक्षकांचेही त्यांनी आभार मानले. एका ट्विटमध्ये पंतप्रधान म्हणाले; "या वर्षीच्या परीक्षा पे चर्चा' ला अभूतपूर्व प्रतिसाद मिळत आहे. लाखो लोकांनी त्यांच्या मौल्यवान सूचना आणि अनुभव सामायिक केले आहेत. मी त्या सर्व विद्यार्थी, पालक आणि शिक्षकांचे आभार मानतो . 1 एप्रिलच्या कार्यक्रमाची उत्सुकतेने वाट पाहत आहे."
विशाखापट्टणम येथे आंतरराष्ट्रीय नौदल ताफा संचलन 2016 ला पंतप्रधान उपस्थित

पंतप्रधान नरेंद्र मोदी आज विशाखापट्टणम येथे आंतरराष्ट्रीय नौदल ताफा संचलन 2016 ला उपस्थित राहिले. राष्ट्रपतींच्या उपस्थितीत पार पडलेल्‍या ताफा संचलन आणि फ्लायपास्टमध्ये जगभरातील नौदल एकत्र आले तसेच भारतीय नौदलाचे सामर्थ्य प्रमुख वैशिष्टय होते. पंतप्रधानांनी सागरी प्रदर्शनाला भेट दिली, यामध्ये भारतीय नौदलाच्या स्वदेशी तंत्रज्ञान क्षमतेचे दर्शन घडवण्यात आले आहे. या प्रदर्शनाच्या ठिकाणी त्यांनी कलाकुसर प्रदर्शनालाही भेट दिली. ज्यामध्ये भारतातील कारागिरांनी त्यांच्या वस्तू मांडल्या होत्या. भारतीय नौदलाच्या वाद्यवृंदाने सादर केलेल्या “प्रेसिडेन्शिअल बॅन्ड कॉन्सर्ट” या कार्यक्रमाला पंतप्रधान उपस्थित राहिले. पंतप्रधान उद्या विशाखापट्टणम् येथे आंतरराष्ट्रीय नौदल ताफा संचलनाचा एक भाग असलेल्या नौदल प्रात्यक्षिकांना उपस्थित राहतील आणि संबोधित देखील करतील.
पंतप्रधान उद्या आसाम दौऱ्यावर

पंतप्रधान नरेंद्र मोदी उद्या आसामला भेट देणार आहेत. तिनसुखिया जिल्ह्यातल्या ब्रह्मपुत्रा नदीवर बांधण्यात आलेल्या धौला-सदिया पुलाचं पंतप्रधान उद्‌घाटन करणार आहेत. गुवाहाटी एम्स, आयएआरआय गोगामुख या दोन महत्त्वाच्या विकास प्रकल्पांची कोनशिला पंतप्रधानांच्या हस्ते बसवण्यात येणार आहे. पंतप्रधान संध्याकाळी खानपारा येथे जाहीर सभेला संबोधित करणार आहेत. पंतप्रधानांनी आसाम भेटीचा तपशील ट्विटरद्वारे जाहीर केला असून आसाममधल्या जनतेशी संवाद साधण्यासाठी आपण उत्सूक असल्याचे म्हटले आहे. विविध कार्यक्रमात सहभागी होण्यासाठी मी उद्या आसामला भेट देणार आहे. आसाममधल्या जतनेशी संवाद साधण्याची मी वाट पहात आहे. एम्स आणि आयएआरआय या दोन महत्त्वाच्या प्रकल्पांची कोनशिला आपण बसवणार असून या दोन्ही प्रकल्पांमुळे आसामसह ईशान्य भागाचा विकास झपाट्यानं होणार आहे. धोला-सदिया पुलाचं उद्या उद्‌घाटन होणार आहे. आपल्या देशातल्या महत्त्वाच्या पायाभूत प्रकल्पांपैकी हा एक प्रकल्प आहे. संध्याकाळी खानपारा येथे जनसभेला आपण संबोधित करणार असून http://nm4.in/dnldapp द्वारे मोबाईलवर हे भाषण पाहू शकता असे पंतप्रधानांनी ट्विटरवर म्हटले आहे.
पंतप्रधानांनी केले  स्वछता श्रमदान;   पशुधन  आरोग्य मेळाव्याला भेट.आणि  शाहंसहपूर, वाराणसी  येथे उपस्थितांना संबोधन

पंतप्रधान नरेंद्र मोदी यांनी आज वाराणसी येथील शाहंसहपूर खेड्यात शौचालय बांधण्यासाठी श्रमदान केले. त्यांनी पाणंद मुक्त गाव करण्याचा ज्या लोकांनी संकल्प केला आहे अशा, लोकांशी संवाद साधला. तसेच पंतप्रधानांनी शौचालय असलेल्या घरांना “इज्जत घर” नाव देण्याच्या निर्णयाचे ही कौतुक केले. पंतप्रधानांनी गावात आयोजित केलेल्या पशुधन आरोग्य मेळाव्यास भेट दिली. त्यांना परिसरात लावण्यात आलेल्या विविध आरोग्य व वैद्यकीय उपक्रमांना माहिती दिली. यामध्ये गुरांची शस्त्रक्रिया, अल्ट्रासोनोग्राफी आदींचा समावेश आहे. याप्रसंगी एका मोठ्या समारंभास संबोधित करताना, पंतप्रधानांनी उत्तर प्रदेशचे मुख्यमंत्री, योगी आदित्यनाथ आणि राज्य सरकार यांचे आरोग्य मेळा यशस्वीरीत्या आयोजित केल्याबद्दल अभिनंदन केले आणि शुभेच्छा दिल्या. राज्यातील पशूसंवर्धन क्षेत्रास लाभ होईल यासाठी हा एक नवीन प्रयत्न असल्याचे सांगून पंतप्रधान पुढे म्हणाले की, दूध उत्पादकतेत वाढ केल्यास लोकांना आर्थिक लाभ होईल. देशाच्या इतर भागां मध्ये सहकारी संस्थानी केलेल्या मदतीमुळे डेअरी क्षेत्रातील नफा वाढविण्यास मदत होऊ शकते, असेही ते म्हणाले. वर्ष 2022 पर्यंत, लोकांच्या कल्याणासाठी शेतीची कमाई दुप्पट करण्याची प्रतिज्ञा पंतप्रधानांनी केली. त्यांनी नमूद केले की, माती आरोग्य कार्ड्स शेतक-यांना काही प्रमाणात लाभान्वित आहेत. त्यांनी सांगितले की, स्वातंत्र्यसैनिकांच्या स्वप्नांच्या पूर्ततेसाठी , आपल्यापैकी प्रत्येकाने सकारात्मक योगदान देण्याचा प्रयत्न केला पाहिजे. पंतप्रधानांनी म्हटले की ” स्वच्छता ही आपली जबाबदारी आहे”, ही भावना सर्वांना सर्वांमध्ये रुजली पाहिजे. त्यांनी सांगितले की, यामुळे निरोगी, तसेच गरिबांच्या आरोग्याचे रक्षण करण्याच्या दिशेने आपण मार्गक्रमण करू शकू. त्यांनी म्हटले की, स्वच्छता हि एक प्रार्थना, आणि गरीबांची सेवा करण्याचा एक मार्ग आहे. पी. आई. बी/ बी. गोखले
पंतप्रधानांचा लेह, लडाख दौरा

लेह, जम्मू आणि श्रीनगरच्या एक दिवसाच्या दौऱ्याच्या पहिल्या टप्प्यात पंतप्रधान नरेंद्र मोदी लेहमध्ये दाखल झाले. तिथे त्यांनी विविध विकास प्रकल्पांचे उद्‌घाटन/पायाभरणी केली. कडाक्याच्या थंडीत मोठ्या संख्येने उपस्थित राहिलेल्या लोकांचे त्यांनी कौतुक केले. पंतप्रधान म्हणाले की, ‘जे लोक कठीण परिस्थितीमध्ये राहतात ते प्रत्येक संकटाला आव्हान देतात. तुमच्या प्रेमामधून मला कठोर परिश्रम करण्यासाठी मोठी प्रेरणा मिळते’ पंतप्रधानांनी लडाख विद्यापीठाचे उद्‌घाटन केले. ते म्हणाले ‘युवा विद्यार्थी लडाखच्या लोकसंख्येचा 40 टक्के भाग आहे. या भागात विद्यापीठ व्हावे ही मागणी अनेक वर्ष प्रलंबित होती. लडाख विद्यापीठाच्या उद्‌घाटनामुळे ही मागणी पूर्ण झाली आहे.’ लेह, कारगील, नुब्रा, झंस्कार, द्रास, खाल्टसी इथल्या पदवी महाविद्यालयाचा या विद्यापीठात समावेश आहे. विद्यार्थ्यांच्या सोयीसाठी लेह आणि कारगीरमध्ये विद्यापीठाची प्रशासकीय कार्यालये असतील. दातांग गावाजवळच्या दाह येथील 9 मेगावॅट दाह जलविद्युत प्रकल्प आणि 220 केव्ही, श्रीनगर-अलुस्टेंग-द्रास-कारगिल-लेह-पारेषण प्रणालीचे उद्‌घाटन पंतप्रधानांच्या हस्ते झाले. या प्रकल्पांचे उद्‌घाटन करतांना पंतप्रधान म्हणाले ‘आम्ही विलंबाची संस्कृती मागे ठेवली आहे’ ज्या ज्या प्रकल्पांची पायाभरणी आपण केली त्या प्रकल्पांचे उद्‌घाटनही आपल्याच हस्ते होईल, याची दक्षता सरकार घेईल असे ते म्हणाले. लडाखमधील 5 नवीन पर्यटक आणि ट्रेकिंग मार्ग आज खुले करण्यात आले. जेव्हा एखादे शहर संपर्क व्यवस्थेशी जोडले जाते तेव्हा आर्थिकदृष्ट्याही जीवन सुखकर होते. बिलासपूर-मनाली-लेह रेल्वेमार्ग पूर्ण झाल्यानंतर दिल्ली ते लेह हे अंतरही कमी होईल, असे ते म्हणाले. लेहमधील कुशोक बकुला रिंपोची (केबीआर) विमानतळाच्या नवीन टर्मिनल इमारतीची पायाभरणी पंतप्रधानांनी केली. या नवीन टर्मिनलमुळे सर्व आधुनिक सुविधांसह प्रवाशांची जलद वाहतूक होऊ शकते. या सर्व प्रकल्पांमुळे या भागात विजेची उत्तम उपलब्धता, सुधारित संपर्क व्यवस्था उपलब्ध होईल आणि यामुळे या भागात पर्यटकांचा ओघ वाढेल. तसेच अनेक गावांना उपजिविकेच्या संधी उपलब्ध होतील. याशिवाय संरक्षित क्षेत्र परवान्याची वैधता 15 दिवसांपर्यंत वाढवण्यात आली आहे. आता पर्यटक लेहमध्ये अधिक काळ थांबून प्रवासाचा आनंद घेऊ शकतील. एलएएचडीसी कायद्यात काही बदल करण्यात आले असून परिषदेला खर्च करण्यासंबंधी जास्तीचे अधिकार देण्यात आले आहेत. आता स्वायत्त परिषद या भागाच्या विकासासाठी निधी जारी करू शकेल, असे ते म्हणाले. अंतरिम अर्थसंकल्पाबाबत बोलतांना पंतप्रधान म्हणाले की, अनुसूचित जातीच्या कल्याणासाठीच्या तरतुदीत 35 टक्के तर अनुसूचित जमातींसाठी 30 टक्के वाढ करण्यात आली आहे.
माध्यमे, तंत्रज्ञान आणि दूरसंवाद क्षेत्रातील प्रमुखांशी पंतप्रधानांची गोलमेज बैठक – भारताची यशोगाथा

अमेरिकेतील प्रसारमाध्यमे आणि मनोरंजन क्षेत्रातील कंपन्यांच्या मुख्य कार्यकारी अधिकाऱ्यांशी पंतप्रधान नरेंद्र मोदी यांनी आज गोलमेज बैठक घेतली. या बैठकीला न्यूज कॉर्प आणि 21st सेंच्युरी फॉकस कंपनीचे कार्यकारी अध्यक्ष रुपर्ट मरढोक, याच कंपनीचे सीईओ जेम्स मरढोक, न्यूज कॉर्प कंपनीचे सीईओ रॉबर्ट थॉम्सन, स्टार इंडिया कंपनीचे सीईओ उदय शंकर, डिस्कव्हरी कम्युनिकेशन्‍सचे सीईओ डेव्हिड झास्लाव, सोनी एंटरटेनमेन्टचे सीईओ मायकल लिन्टन, इंटर पब्लिक ग्रुप ऑफ कंपनीजचे सीईओ मायकल रॉथ, व्हाईस मिडिया कंपनीचे सीईओ शेन स्मिथ, डब्ल्यूपीपी कंपनीचे सीईओ मार्टिन सॉरेल, टाईम वॉनरचे सीईओ जेफ बिव्हकेस, ए अँड ई नेटवर्कच्या सीईओ नॅन्सी डयूबक, व्हीसी इंडस्ट्रीजचे अध्यक्ष ॲन्टनी प्राट, रुट वन इन्व्हेस्टमेंट कंपनीचे विल्यम दुहामेल आणि व्हॅल्यू ॲक्ट कॅपिटल कंपनीचे सीईओ जेफ उबेन उपस्थित होते. पंतप्रधानांच्या ऊर्जात्मक आणि धडाडीच्या नेतृत्वाचे या प्रमुखांनी यावेळी कौतुक केले आणि भारताच्या उज्ज्वल भविष्याविषयी सकारात्मक भावना व्यक्त केल्या. भारतात होत असलेल्या डिजिटल क्रांतीविषयी या प्रमुखांनी विशेषत्वाने उत्साह दाखवला. भारतीय अर्थव्यवस्थेत सध्या सुरु असलेले महत्त्वपूर्ण बदल आणि वाढ यामुळे या क्षेत्रात विकासाला मोठी चालना मिळाली असल्याचे या अधिकाऱ्यांनी सांगितले. दूरचित्रवाणी क्षेत्रात डिजिटायझेशन आणि मोबाईल क्षेत्रात पायाभूत सुविधा अधिक भक्कम होण्याची गरज असल्याचे मत या प्रमुखांनी यावेळी व्यक्त केले. प्रसारमाध्यमे आणि तंत्रज्ञान क्षेत्रात सध्या होत असलेले बदल यामुळे ज्ञानाचा प्रसार शेवटच्या व्यक्तीपर्यंत होत आहे, एका अर्थाने हे ज्ञानाचे लोकशाहीकरणच आहे असे निरिक्षण यावेळी पंतप्रधान आणि कंपन्यांच्या प्रमुखांनी व्यक्त केले. सध्याचे युग हे तंत्रज्ञान युग आहे त्यामुळे भौतिक पायाभूत विकासाइतकेच डिजिटल पायाभूत विकासाचे महत्त्व आहे असे पंतप्रधान म्हणाले. भारत हे प्रसारमाध्यम आणि तंत्रज्ञान क्षेत्रासाठी एक संधी आणि एक आव्हानही आहे, असे सांगत भारतात गुंतवणूक करतांना प्रादेशिक भाषांमधील प्रसारमाध्यमेही लक्षात घ्यावी अशी सूचना पंतप्रधानांनी केली. येत्या काळात 600,000 गावे ब्रॉड-बॅण्ड सेवेने जोडण्याची सरकारची योजना असल्याचे पंतप्रधानांनी सांगितले. एकविसाव्या शतकातील भारतीय नागरिकांची कल्पना करा, त्यांची मूल्ये, त्यांच्या समोरील आव्हाने या सर्वांचा विचार करावा असा सल्ला पंतप्रधानांनी यावेळी दिला. मनुष्यबळ विकासात डिजिटल तंत्रज्ञानाची भूमिका महत्त्वाची ठरु शकेल असेही पंतप्रधानांनी सूचित केले. लोकशाही अधिक सक्षम करण्यासाठी आणि भारताचा विकास करण्यासाठी देखील डिजिटल टेक्नॉलॉजीची महत्त्वपूर्ण भूमिका आहे असे पंतप्रधान यावेळी म्हणाले.
शहरी स्थलांतरित/गरीब लोकांसाठी वाजवी दरात भाडेतत्वावर गृहसंकुले विकसित करण्याच्या प्रस्तावाला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत शहरी स्थलांतरित आणि गरीब लोकांसाठी वाजवी दरात भाडेतत्वावर घर उपलब्ध होण्यासाठीच्या गृहसंकुल विकास योजनेला (ARHCs) मंजुरी देण्यात आली. प्रधानमंत्री आवास योजना-नागरी ची उपयोजना म्हणून या प्रकल्पाची अंमलबजावणी केली जाईल.सध्या रिक्त असलेल्या सरकारी निधीपुरवठा होणारया गृहसंकुलांचे रुपांतर ARHCs अंतर्गत स्वस्त घरांमध्ये केले जाईल. त्यासाठी 25 वर्षांच्या कालावधीसाठी एक सवलत करार केला जाईल. या करारान्वये, या जुन्या गृहसंकुलांमध्ये दुरुस्ती/डागडुजी करून तसेच, पाणी, सांडपाणी व्यवस्था, रस्ते इत्यादीची सोय करून दिली जाईल. राज्ये/केंद्रशासित प्रदेश पारदर्शक लिलावाच्या माध्यमातून सवलतदाराची निवड करतील. 25 वर्षानंतर ही संकुले स्थानिक स्वराज्य संस्थांकडे परत केली जातील, त्यानंतर पुढचा भाडेकरार करणे किंवा स्वतःच ही योजना चालवण्याचा निर्णय या संस्था घेतील. ज्या खाजगी/सार्वजनिक विकासकांना आपल्याच जमीनींवर 25 वर्षांच्या करारावर ARHC अंतर्गत गृहसंकुले बांधायची इच्छा असेल, त्यांना, विशेष सवलती, जसे की वापर करण्याची परवानगी, 50% टक्के अतिरिक्त चटई क्षेत्र, सवलतीच्या दरात कर्ज, परवडणाऱ्या घरांच्या योजनेसाठी दिल्या जाणाऱ्या सवलती, जसे करातून सवलत वगैरे या योजनेसाठीही दिल्या जातील. ARHC योजनेचा लाभ, उत्पादन क्षेत्र, आतिथ्यशीलता व्यवसायात सेवा देणारे, आरोग्य, घरगुती/व्यावसायिक आस्थापना आणि बांधकाम किंवा इतर क्षेत्रे, मजूर, विद्यार्थी अशा सर्व घटकांना मिळेल. लहान गावातून शहरात संधीच्या शोधात आलेल्या सर्वांसाठी ही योजना तयार करण्यात आली आहे. या योजनेसाठी तंत्रज्ञान संशोधन निधी च्या स्वरूपात अंदाजे 600 कोटी खर्च अपेक्षित असून, ज्या प्रकल्पात बांधकामासाठी काही नव्या कल्पना, तंत्रज्ञान वापरले जाईल, त्यासाठी हा निधी सरकार देईल. सुरुवातीच्या टप्प्यात, तीन लाख लाभार्थ्यांना या योजनेअंतर्गत निवासाची व्यवस्था मिळू शकेल. ARHC योजनेमुळे, शहरी भागात, गरिबांसाठी त्यांच्या कामाच्या जागेजवळ परवडणाऱ्या भाड्यात घर उपलब्ध होण्याची नवी व्यवस्था उपलब्ध होऊ शकेल. या योजनेअंतर्गत, नव्या रोजगार संधी देखील उपलब्ध होतील. तसेच, या योजनेमुळे शहरातील अनावश्यक प्रवास, गर्दी आणि प्रदूषण कमी होईल. केंद्रसरकार पुरस्कृत रिक्त घरांचे रूपांतर या योजनेअंतर्गत केले जाईल जेणेकरुन, या बंद संकुलांचा आर्थिकदृष्ट्या चांगला वापर करता येईल. या योजनेमुळे बांधकाम व्यावसायिकाना, भाडेतत्ववरील गृहनिर्माण क्षेत्रात स्वयंउद्योजकता आणि गुंतवणूकीच्या संधी उपलब्ध होतील. AHRC योजना स्वतःच्या किंवा इतर जमीनीवर तयार करण्यासाठीचे पोषक वातावरण तयार होऊ शकेल. पार्श्वभूमी : केंद्रीय गृहनिर्माण आणि शहरी व्यवहार मंत्री यांनी, शहरी स्थलांतारित वाजवी आणि गरिबांसाठी दरातभाडे तत्वावर घरे उपलब्ध करून देण्यासाठी प्रधानमंत्री आवास योजना-शहरी ची उपयोजना म्हणून ही योजना सुरु केली. पंतप्रधान नरेंद्र मोदी यांनी 14 मे 2020 रोजी या योजनेची घोषणा केली होती. या योजनेमुळे आत्मनिर्भर भारताचे स्वप्न साकार होण्यास मदत होणार आहे . कोविड-19 आजार आणि लॉकडाऊनमुळे देशातील छोट्या गावातून शहरात रोजगारासाठी आलेले अनेक मजूर/कामगार आपापल्या मूळगावी परत गेले. सामान्यतः हे कामगार, मजूर छोट्या झोपडपट्ट्या, अनौपचारिक/असंघटीत अशा वस्त्यांमध्ये भाड्याने राहतात. त्यांना आपल्या कामावर जाण्यासाठी आपला पैसा आणि वेळ वाया घालवावा लागतो. अनेकदा पैसे वाचवण्यासाठी ते पायी किंवा सायकलने कामावर जातात, जे त्यांच्या जीवासाठी धोकादायक ठरु शकते.
डॉ. राम मनोहर लोहिया यांना त्यांच्या जयंती दिवशी  पंतप्रधानांतर्फे आदरांजली

पंतप्रधान नरेंद्र मोदी यांनी डॉ. राम मनोहर लोहिया यांना त्यांच्या जयंती निमित्त आदरांजली वाहिली. “राम मनोहर लोहिया हे भारतातील 20 व्या शतकातील सर्वात उल्लेखनीय व्यक्तिमत्त्वांपैकी एक आहेत. ग्रामस्तरीय राजकारणासाठी त्यांनी स्वतःची रुची आणि विचार जोपासलेत. त्यांच्या समृद्ध विचारांमुळे सामाजिक-राजकीय क्षेत्राला निरंतर आकार प्राप्त होत राहतील, मी त्यांना वंदन करतो”. असे पंतप्रधान म्हणाले.
भारत आणि स्पेन दरम्यान, बंदरे विषयक सहकार्याबाबत सामंजस्य करार

पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत भारत आणि स्पेन दरम्यान, बंदरे विषयक सहकार्याबाबत सामंजस्य कराराला मान्यता देण्यात आली. बंदरे विषयक सहकार्यामुळे परस्परांना होणारा मोठा फायदा लक्षात घेऊन बंदरांविषयक सहकार्य मजबूत करण्यासाठी, बंदरविषयक मुद्दयांवर तसेच इतर संबंधित सागरी मुद्दयांबाबत सल्ला देण्यासाठी या कराराला मान्यता देण्यात आली. या सामंजस्य करारामुळे दोन्ही देशांना बंदरांचा विकास करण्यासाठी प्रोत्साहन मिळेल तसेच सागरी वाहतूक क्षेत्राची वाढ होण्यासही मदत होईल. सध्या अस्तित्वात असणाऱ्या बंदरांचे आधुनिकीकरण, बंदरातील गाळ उपसणे, नद्यांवरील बंदरातील गाळ काढण्याचे काम सुरु ठेवणे, सागरी वाहतूकीबद्दल प्रशिक्षण, सागरी मार्गावर आणि बंदरांमध्ये व्यापारी मालाची वाहतूक सुरळीत सुरु ठेवणे या आणि इतर क्षेत्रांसाठी सहकार्याचे व्यासपीठ उपलब्ध होणार आहे.
पंतप्रधानांच्या हस्ते पतंजली संशोधन संस्थेचे उद्‌घाटन

पंतप्रधान नरेंद्र मोदी यांनी आज उत्तराखंडला भेट दिली. सर्वप्रथम त्यांनी केदारनाथ येथे प्रार्थना केली व तेथे जमलेल्या लोकांशी संवाद साधला. त्यानंतर त्यांनी हरिद्वार येथे पतंजली संशोधन संस्थेचे उद्‌घाटन केले. याप्रसंगी स्वामी रामदेव आणि आचार्य बाळकृष्ण उपस्थित होते. यावेळी पंतप्रधान म्हणाले की, आपण आपल्याला मिळालेला ऐतिहासिक वारसा कधीच विसरणार नाही. आपल्या पूर्वजांकडून मिळालेला सृजनशील वारसा तसाच पुढे नेऊ असा विश्वास त्यांनी दर्शवला. जेवढे शक्य आहे त्यांनी एकत्र येऊन आंतरराष्ट्रीय योग दिन साजरा करण्याचे आवाहन त्यांनी केले. आरोग्यातील विविध बाजूंवर प्रकाश टाकणारे आरोग्य धोरण राबविणार आहेत. ते म्हणाले की, स्वच्छता हाच मुख्यत्वे प्रतिबंधात्मक आरोग्यसेवेतील मुख्य घटक आहे. तसेच, पंतप्रधानांनी जागतिक वनौषधी माहितीकोषाचे अनावरण केले.
ग्रॅमीमध्ये सर्वोत्कृष्ट ‘बाल संगीत अल्बमसाठी’ पुरस्कार मिळाल्याबद्दल फाल्गुनी शाह यांचे पंतप्रधानांनी केले अभिनंदन

पंतप्रधान नरेंद्र मोदी यांनी ग्रॅमीमध्ये सर्वोत्कृष्ट बाल संगीत अल्बमचा पुरस्कार मिळाल्याबद्दल फाल्गुनी शाह यांचे अभिनंदन केले आहे. आपल्या ट्विट संदेशात पंतप्रधान म्हणाले; "ग्रॅमीमध्ये सर्वोत्कृष्ट बाल संगीत अल्बमचा पुरस्कार जिंकल्याबद्दल फाल्गुनी शाहचे अभिनंदन. त्यांच्या भावी कारकीर्दीसाठी खूप खूप शुभेच्छा."
पंतप्रधानांनी केले आम आदमी पार्टीचे अभिनंदन

दिल्ली विधानसभा निवडणुकीतील विजयाबद्दल पंतप्रधान नरेंद्र मोदी यांनी आप आणि अरविंद केजरीवाल यांचे अभिनंदन केले आहे. ‘दिल्ली विधानसभा निवडणुकीतील विजयाबद्दल आप आणि अरविंद केजरीवाल यांचे अभिनंदन. दिल्लीच्या नागरिकांच्या इच्छाआकांक्षा पूर्ण करण्यासाठी शुभेच्छा’ असे पंतप्रधानांनी म्हटले आहे.
पंतप्रधान नरेंद्र मोदी आणि जॉर्डनचे राजे यांची रियाध येथे भेट

पंतप्रधान नरेंद्र मोदी यांनी सौदी अरेबियाच्या रियाध येथे फ्युचर इनव्हेस्टमेंट इनिशिएटिव्ह (एफआयआय) बैठकीच्या दरम्यान जॉर्डनचे राजे अब्दुल्ला द्वितीय बिन अल हुसेन यांची भेट घेतली. द्विपक्षीय संबंध दृढ करण्याबाबत उभय नेत्यांनी यावेळी विचारविमर्श केला. जॉर्डनच्या राजाच्या गेल्यावर्षी 27 फेब्रुवारी ते 1 मार्च या भारत भेटीदरम्यान स्वाक्षऱ्या करण्यात आलेले सामंजस्य करार आणि करारांवरही यावेळी चर्चा झाली. मध्य पूर्व शांतता प्रक्रिया आणि इतर प्रादेशिक घडामोडींवरही उभय नेत्यांनी चर्चा केली. दहशतवादाला आळा घालण्यासाठीच्या सहकार्याबाबतही दोन्ही नेत्यांनी विचार विनिमय केला. भारत आणि जॉर्डन दरम्यान प्राचीन काळापासून ऐतिहासिक, सांस्कृतिक संबंध आणि नागरिकांमधला संपर्क राहिला आहे. पंतप्रधानांच्या जॉर्डन दौऱ्यामुळे आणि जॉर्डनच्या राजांनी 2018 मध्ये दिलेल्या भारत भेटीमुळे द्विपक्षीय संबंधांना नवी गती मिळाली आहे. द्विपक्षीय, प्रादेशिक आणि बहुपक्षीय मुद्यांवर परस्पर सन्मान आणि समन्वयातून हे प्रतीत होत आहे.
पूर्वेकडील क्षेत्राच्या आर्थिक मंच 2022 सत्रातील पंतप्रधान नरेंद्र मोदी यांच्या अभिभाषणाचा मराठी अनुवाद

नवी दिल्ली, 7 सप्टेंबर 2022 महामहिम, राष्ट्राध्यक्ष पुतिन, सन्माननीय पाहुणे, नमस्कार! व्लादिवोस्तोक येथे आयोजित सातव्या पूर्वेकडील क्षेत्राच्या आर्थिक मंचासाठी मला तुमच्याशी दूरदृश्य माध्यमातून संपर्क साधण्याची संधी मिळाली याचा मला आनंद आहे. या महिन्यात व्लादिवोस्तोक येथील भारतीय वाणिज्य दूतावासाच्या स्थापनेचा 30 वा वर्धापन दिन आहे. या शहरात वाणिज्य दूतावास उघडणारा भारत हा पहिला देश होता. आणि तेव्हापासून हे शहर आपल्या नात्यातील अनेक महत्वपूर्ण टप्प्यांचा साक्षीदार आहे. मित्रांनो, 2015 मध्ये स्थापन झालेला हा मंच आज रशियाच्या सुदूर पूर्व क्षेत्राच्या विकासात आंतरराष्ट्रीय सहकार्यासाठी एक प्रमुख जागतिक मंच बनला आहे. यासाठी मी राष्ट्राध्यक्ष पुतिन यांच्या दूरदृष्टीचे कौतुक करतो आणि त्यांचे अभिनंदन करतो. 2019 मध्ये मला या मंचात सहभागी होण्याची संधी मिळाली. त्यावेळी आम्ही भारताचे ‘अ‍ॅक्ट फार-इस्ट’ धोरण जाहीर केले. आणि त्याचा परिणाम म्हणून रशियाच्या सुदूर पूर्वेच्या क्षेत्राबाबत भारताचे सहकार्य विविध क्षेत्रात वाढले आहे. आज, हे धोरण भारत आणि रशियाच्या "विशेष आणि विशेषाधिकारप्राप्त धोरणात्मक भागीदारी" चा प्रमुख आधारस्तंभ बनला आहे. मित्रांनो, आपण आंतरराष्ट्रीय उत्तर-दक्षिण कॉरिडॉर, चेन्नई-व्लादिवोस्तोक सागरी कॉरिडॉर किंवा उत्तरी सागरी मार्गाबद्दल बोलत असतो, अशात दळणवळण भविष्यात आपल्या संबंधांच्या विकासात महत्त्वाची भूमिका बजावेल. आर्क्टिक्ट मुद्द्यांवर रशियासोबतची भागीदारी मजबूत करण्यासाठी भारत उत्सुक आहे. ऊर्जा क्षेत्रातही सहकार्याची अपार क्षमता आहे. ऊर्जेसोबतच भारताने रशियन सुदूर पूर्वेकडील क्षेत्रात औषध निर्माण आणि हिऱ्यांच्या क्षेत्रातही लक्षणीय गुंतवणूक केली आहे. रशिया, कोकिंग कोळशाच्या पुरवठ्याद्वारे भारतीय पोलाद उद्योगासाठी महत्त्वाचा भागीदार बनू शकतो. प्रतिभावंतांबाबतही आपल्यात चांगले सहकार्य असू शकते. जगातील अनेक विकसित प्रदेशांच्या विकासात भारतीय प्रतिभेने योगदान दिले आहे. मला विश्वास आहे की भारतीयांची प्रतिभा आणि व्यावसायिकता रशियन सुदूर पूर्वेमध्ये जलद विकास घडवून आणू शकते. मित्रांनो, भारताच्या "वसुधैव कुटुंबकम" या प्राचीन सिध्दांताने आपल्याला जगाकडे एक कुटुंब म्हणून पाहण्यास शिकवले आहे. आजच्या जागतिकीकरणाच्या जगात, जगाच्या एका भागातील घटनेचे पडसाद चा संपूर्ण जगावर पडतात. युक्रेन संघर्ष आणि कोविड महामारीचा जागतिक पुरवठा साखळींवर मोठा परिणाम झाला आहे. अन्नधान्य, खते आणि इंधनाचा तुटवडा ही विकसनशील देशांसाठी मोठी चिंता आहे. युक्रेन संघर्षाच्या सुरुवातीपासूनच आम्ही मुत्सद्दीपणा आणि संवादाचा मार्ग स्वीकारण्याच्या गरजेवर भर दिला आहे. हा संघर्ष संपवण्यासाठी आम्ही सर्व शांततापूर्ण प्रयत्नांना पाठिंबा देतो. या संदर्भात, आम्ही तृणधान्ये आणि खतांच्या सुरक्षित निर्यातीसंबंधीच्या अलीकडील कराराचे स्वागत करतो. मला या मंचावर संबोधन करण्याची संधी दिल्याबद्दल मी पुन्हा एकदा अध्यक्ष पुतिन यांचे आभार मानतो. आणि या मंचावर उपस्थित असलेल्या सर्व सहभागींना माझ्या हार्दिक शुभेच्छा. खूप खूप धन्यवाद.
संरक्षण सेवेतल्या दिवंगत कर्मचाऱ्यांच्या संचित रजेचा मोबदला देण्याच्या प्रस्तावाला केंद्रीय मंत्रिमंडळाची मंजुरी

संरक्षण सेवेत 30 डिसेंबर 1991 ते 29 नोव्हेंबर 1999 या काळात कार्यरत असलेल्या आणि निधन अथवा काही कारणाने सेवेतून बाहेर गेलेल्या कर्मचाऱ्यांच्या संचित रजेचा मोबदला देण्याच्या प्रस्तावाला आज केंद्रीय मंत्रीमंडळाने मंजुरी दिली. ज्या कर्मचाऱ्यांचा सेवाकाळ 15 वर्षांपेक्षाही कमी आहे अशा कर्मचाऱ्यानाही या निर्णयाचा लाभ मिळणार आहे. पंतप्रधान नरेंद्र मोदी यांच्या अध्यक्षतेखाली झालेल्या या बैठकीत 180 दिवसांची संचित रजा विकून त्याचा मोबदला घेण्याची परवानगी देण्यात आली आहे. संरक्षण क्षेत्रातील 9777 अधिकाऱ्यांची कुटुंबे आणि इतर कर्मचाऱ्यांना या निर्णयाचा लाभ मिळणार आहे. याच काळात कारगिल युध्द आणि ऑपरेशन विजय तसेच जम्मू कश्मीर आणि ईशान्य भारतातून मोठी घुसखोरी झाल्यामुळे संरक्षण क्षेत्राच्या दृष्टीने हा काळ महत्वाचा असून या काळात पराक्रम गाजवलेल्या सर्व वीरांना आणि त्यांच्या कुटुंबाना या निर्णयाचा लाभ मिळेल.
राज्यपालांच्या परिषदेच्या उद्‌घाटनप्रसंगी पंतप्रधानांनी व्यक्त केलेले मनोगत

राष्ट्रपती भवनात आजपासून सुरु झालेल्या राज्यपालांच्या परिषदेच्या उद्‌घाटनप्रसंगी पंतप्रधान नरेंद्र मोदी यांनी आपले मनोगत व्यक्त केले. समाजामध्ये बदल घडवून आणण्यासाठी सर्व राज्यपाल महत्वाची भूमिका पार पाडू शकतात, असे पंतप्रधान म्हणाले. घटनेचे पावित्र्य अबाधित ठेवून राज्यपाल बदलासाठी काम करु शकतात, असे ते म्हणाले. 2022 पर्यंत नव्या भारताचे स्वप्न साकारण्यासाठी ही जनचळवळ बनवायला हवी, यावर पंतप्रधानांनी भर दिला. यासाठी राज्यपालांनी शिक्षक आणि विद्यार्थ्यांशी सातत्याने संवाद साधावा, अशी सूचना पंतप्रधानांनी राज्यपालांना केली. केंद्र सरकारने नुकत्याच घेतलेल्या हॅकेथॉनमध्ये सहभागी विद्यार्थ्यांनी विविध समस्यांवर तंत्रज्ञानावर आधारित उपाययोजना सुचवल्या, असे सांगत विद्यापीठांमधून नवनवीन संशोधन बाहेर यावे अशी अपेक्षा त्यांनी व्यक्त केली. त्याचप्रकारे प्रत्येक राज्यातल्या, प्रत्येक युवकांना खेळावर भर दयायला हवा, असेही ते म्हणाले. स्वच्छता अभियान राबविण्यासाठी राज्यपालांनी पुढाकार घ्यावा, असे मोदी म्हणाले. 2019 साली महात्मा गांधीची 150 वी जयंती साजरी होणार आहे, तोपर्यंत देश हागणदारीमुक्त करण्याचे उद्दिष्ट गाठण्यासाठी आपण प्रयत्न करायला हवेत. देशातील विविध सण-उत्सव आणि महान व्यक्तींच्या जयंत्या अतिशय प्रेरणादायी असतात, यातून सकारात्मक बदल घडवून आणण्याची संधी मिळते. मुद्रा योजनेंतर्गंत आदिवासी, दलित आणि महिलांना अधिकाधिक कर्ज मिळावे यासाठी राज्यपालांनी बँकांना प्रोत्साहन द्यावे असे मोदी यांनी सांगितले. विशेषत: 26 नोव्हेंबर म्हणजेच संविधान दिन ते 6 डिसेंबर महापरिनिर्वाण दिन या कालावधीत वंचितांना अर्थसहाय्य मिळवून देण्यासाठी प्रयत्न करावेत, असे पंतप्रधान म्हणाले. केंद्रशासित प्रदेशातल्या नायब राज्यपालांनी सौर ऊर्जा, थेट लाभ हस्तांतरण आणि केंद्रशासित प्रदेश केरोसिनमुक्त करणे असे उपक्रम राबविण्यासाठी केलेले प्रयत्न इतरांनाही सांगावेत, असे पंतप्रधान म्हणाले. सर्व केंद्रशासित प्रदेशांमध्ये या योजनांची यशस्वी अंमलबजावणी व्हायला हवी, अशी अपेक्षा त्यांनी व्यक्त केली.